ສະພາ ລາວ-ຫວຽດ ແລກປ່ຽນບົດຮຽນການຄຸ້ມຄອງຫນີ້ສາທາລະນະ
ສະພາແຫ່ງຊາດ ສປປ ລາວ ແລະ ສະພາແຫ່ງຊາ ສສ. ຫວຽດນາມ ໄດ້ຈັດກອງປະຊຸມສຳມະນາການຄຸ້ມຄອງຫນີ້ສາທາລະນະຂຶ້ນໃນວັນທີ 27 ກັນຍານີ້ ທີ່ນະຄອນຫຼວງວຽງຈັນ ໂດຍການເປັນປະທານຮ່ວມຂອງທ່ານ ນາງ ປານີ ຢາທໍ່ຕູ້ ປະທານສະພາແຫ່ງຊາດ ສປປ ລາວ ແລະ ທ່ານ ນາງ ຫງຽນ ຖິ ກິມ ເງິນ ປະທານສະພາແຫ່ງຊາດ ສສ. ຫວຽດນາມ, ມີບັນດາລັດຖະມົນຕີ ແລະ ພາກສ່ວນກ່ຽວຂ້ອງເຂົ້າຮ່ວມ.
ທ່ານ ນາງ ປານີ ຢາທໍ່ຕູ້ ກ່າວວ່າ: ການສຳມະນາຄັ້ງນີ້ ແມ່ນແນໃສ່ແລກປ່ຽນບົດຮຽນເຊິ່ງກັນ ແລະ ກັນໃນການຄຸ້ມຄອງລັດ ດ້ານຫນີ້ສາທາລະນະຂອງສອງປະເທດທີ່ພວມເປັນບັນຫາທ້າທາຍ ແລະ ເລັ່ງທວງໃຫ້ພວກເຮົາມີການວິເຄາະຊອກຫາບັນດາປັດໄຈພາຍໃນ ແລະ ພາຍນອກທີ່ເປັນຕົ້ນເຫດເຮັດໃຫ້ເກີດມີຫນີ້ສິນ ພ້ອມທັງສະເຫນີວິທີການແກ້ໄຂຢ່າງເປັນລະບົບຄົບຊຸດ ເພື່ອແນໃສ່ຮັບປະກັນເຮັດໃຫ້ເສດຖະກິດ-ການເງິນ-ເງິນຕາມີສະຖຽນລະພາບ ແລະ ມີຄວາມຫມັ້ນທ່ຽງ, ຮັບປະກັນການພັດທະນາເສດຖະກິດ-ສັງຄົມໃຫ້ມີການຂະຫຍາຍຕົວຢ່າງຕໍ່ເນື່ອງ ໃນເງື່ອນໄຂເສດຖະກິດຕະຫຼາດ ແລະ ການເປີດກວ້າງການພົວພັນຮ່ວມມືກັບພາກພື້ນ ແລະ ໃນໂລກ.
ນອກຈາກນີ້ ຍັງເປັນການຮ່ວມມືລະຫວ່າງສອງສະພາແຫ່ງຊາດ ລາວ-ຫວຽດນາມ ແລະ ບັນດາກະຊວງ, ອົງການທີ່ກ່ຽວຂ້ອງຂອງລັດຖະບານທັງສອງປະເທດ ເພື່ອຂ່ຳນັບຮັບຕ້ອນວັນສ້າງຕັ້ງສາຍພົວພັນການທູດລາວ-ຫວຽດນາມຄົບຮອບ 55 ປີ ແລະ ວັນເຊັນສົນທິສັນຍາມິດຕະພາບ ແລະ ການຮ່ວມມືຄົບຮອບ 40 ປີໃນປີ 2017 ທີ່ຈະເຖິງນີ້.
ທ່ານ ນາງ ປານີ ຢາທໍ່ຕູ້ ຍັງຮຽກຮ້ອງໃຫ້ຜູ້ເຂົ້າຮ່ວມພ້ອມກັນແລກປ່ຽນຄວາມຄິດເຫັນຢ່າງກົງໄປກົງມາ ຖານເພື່ອນມິດສະຫາຍອ້າຍນ້ອງ ແລະ ຕິດຕາມການນຳສະເຫນີບົດຮຽນຂອງວິທະຍາກອນ, ພ້ອມທັງເຊື່ອຫມັ້ນວ່າ ຜ່ານການສຳມະນາຄັ້ງນີ້ ຈະຮັບຮູ້ຂໍ້ມູນ-ຂ່າວສານທີ່ເປັນປະໂຫຍດ ໃນການຄຸ້ມຄອງຫນີ້ສິນ ແລະ ການປ້ອງກັນຜົນກະທົບທີ່ເກີດຈາກຫນີ້ສາທາລະນະໃຫ້ສອດຄ່ອງກັບສະພາບຄວາມເປັນຈິງ ດ້ວຍການອອກນິຕິກຳ, ນະໂຍບາຍ ແລະ ມາດຕະການທີ່ເປັນລະບົບຄົບຊຸດ ແລະ ມີຜົນສັກສິດເພື່ອຈຳກັດການເພີ່ມຂຶ້ນຂອງຫນີ້ສາທາລະນະໃຫ້ນັບມື້ຫຼຸດລົງ.